b'\n_START_ARTICLE_\nSeksualin\xc4\x97 prievarta kal\xc4\x97jime\n_START_PARAGRAPH_\nSeksualin\xc4\x97 prievarta kal\xc4\x97jime yra lytin\xc4\x97 prievarta, kuri\xc4\x85 patiria kaliniai i\xc5\xa1 kit\xc5\xb3 kalini\xc5\xb3 ar kal\xc4\x97jim\xc5\xb3 personalo. Kadangi skirting\xc5\xb3 ly\xc4\x8di\xc5\xb3 kaliniai laikomi atskirai, lytiniai aktai paprastai atliekami su tos pa\xc4\x8dios lyties partneriu, da\xc5\xbeniausiai visi\xc5\xa1kai nepaisant jo seksualin\xc4\x97s orientacijos. Lietuvos kalini\xc5\xb3 \xc5\xbeargone prievartaujamasis kartais vadinamas \xe2\x80\x9egaid\xc5\xbeiu\xe2\x80\x9c ir priklauso tokio pat pavadinimo kastai, ta\xc4\x8diau \xc5\xa1is \xc5\xbeodis paprastai turi ne seksualin\xc4\x99 prasm\xc4\x99 bei apib\xc5\xabdina silpn\xc4\x85, apsiginti negalint\xc4\xaf ir \xc4\xafvairius darbus dirbant\xc4\xaf asmen\xc4\xaf, prie\xc5\xa1 kur\xc4\xaf da\xc5\xbenai fizi\xc5\xa1kai smurtaujama._NEWLINE_Seksualin\xc4\x97 prievarta kal\xc4\x97jime neturi daug bendro su homoseksualumo rei\xc5\xa1kiniu u\xc5\xbe kal\xc4\x97jimo rib\xc5\xb3. Pats \xc5\xbeodis \xe2\x80\x9egaidys\xe2\x80\x9c pastaruoju metu paplit\xc4\x99s ne vien nusikalt\xc4\x97li\xc5\xb3 \xc5\xbeargone, bet ir u\xc5\xbe kal\xc4\x97jimo sien\xc5\xb3. Toks \xc4\xafvardijimas laikomas kra\xc5\xa1tutiniu nepagarbos ir paniekos \xc5\xbeenklu.\n_START_SECTION_\nStatusas\n_START_PARAGRAPH_\nPrievartaujamojo statusas visada susij\xc4\x99s su i\xc5\xa1 esm\xc4\x97s vergo socialine pad\xc4\x97timi. Tai yra \xc5\xbeema kasta, kuriai kalinys ima priklausyti po tam tikros proced\xc5\xabros. Prievartaujamieji negali miegoti kaliniui \xc4\xafprastose lovose, privalo naudotis atskirais buities rakandais, nuolat ken\xc4\x8dia fizin\xc4\xaf smurt\xc4\x85. Kast\xc5\xb3 sistemoje jie neturi joki\xc5\xb3 teisi\xc5\xb3.\n_START_SECTION_\nTik\xc4\x97tinos aukos\n_START_PARAGRAPH_\nPrievartaujamojo pad\xc4\x97tyje neretai atsiduria pinig\xc5\xb3 neturintys ar silpni \xc5\xbemon\xc4\x97s, jei jie ne\xc4\xaftinka kitiems d\xc4\x97l koki\xc5\xb3 nors prie\xc5\xbeas\xc4\x8di\xc5\xb3. Da\xc5\xbeniau \xc4\xaf \xc5\xa1i\xc4\x85 pad\xc4\x97t\xc4\xaf patenka jauni ar jaunai atrodantys \xc5\xbemon\xc4\x97s, taip pat tie, kuri\xc5\xb3 elgesyje \xc4\xaf\xc5\xbei\xc5\xabrima koki\xc5\xb3 nors silpnumo po\xc5\xbeymi\xc5\xb3 (vengimas bendrauti ir pan), taip pat nuteisti u\xc5\xbe seksualinius nusikaltimus .\n_START_SECTION_\nAgresoriai\n_START_PARAGRAPH_\nAgresoriai paprastai taip pat b\xc5\xabna gana jauni, neretai tokio pat am\xc5\xbeiaus kaip ir prievartaujamasis, ta\xc4\x8diau fizi\xc5\xa1kai stipresni. Jie agresyvesni ir paprastai b\xc5\xabna nuteisti u\xc5\xbe sunkesnius nusikaltimus nei puolamieji. G\xc4\x97jai paprastai nepuola kit\xc5\xb3 \xc5\xbemoni\xc5\xb3, daug labiau tik\xc4\x97tina, jog g\xc4\x97jus pats bus prievartaujamas.\n_START_SECTION_\nPaplitimas\n_START_PARAGRAPH_\nPrievartavim\xc5\xb3 kal\xc4\x97jimuose paplitimas priklauso nuo \xc5\xa1alies. Teigiama, kad Jungtin\xc4\x97se Amerikos Valstijose bent kart\xc4\x85 seksualiai prievartauti buvo 7\xc2\xa0% kalini\xc5\xb3 ( ra\xc5\xa1oma, jog net 22,3\xc2\xa0%). \xc5\xa0is rei\xc5\xa1kinys skatina pana\xc5\xa1i\xc4\x85 atsakom\xc4\x85j\xc4\x85 reakcij\xc4\x85: 34\xc2\xa0% i\xc5\xa1prievartaut\xc5\xb3 kalini\xc5\xb3, paleist\xc5\xb3 i\xc5\xa1 kal\xc4\x97jimo, v\xc4\x97liau laisv\xc4\x97je atlieka seksualinius nusikaltimus prie\xc5\xa1 nepilname\xc4\x8dius. \xc5\xa0is rei\xc5\xa1kinys b\xc5\xabdingas tiek vyrams, tiek moterims. Pana\xc5\xa1\xc5\xabs santykiai kai kada stebimi ir tarp gyv\xc5\xabn\xc5\xb3 (be\xc5\xbed\xc5\xbeioni\xc5\xb3), jei kartu laikomi tik vienos lyties atstovai. Ne taip akivaizd\xc5\xbeiai rei\xc5\xa1kinys gali pasireik\xc5\xa1ti ir u\xc5\xbe kal\xc4\x97jimo rib\xc5\xb3, jei vienoje vietoje susitelkia daug tos pa\xc4\x8dios lyties \xc5\xbemoni\xc5\xb3 (specializuotose stovyklose ir pan)._NEWLINE_Pranc\xc5\xabzijoje, pasak tos \xc5\xa1alies kal\xc4\x97jim\xc5\xb3 administratori\xc5\xb3, prievartavimai kal\xc4\x97jimuose yra retas rei\xc5\xa1kinys, kurio statistika oficialiose statistin\xc4\x97se lentel\xc4\x97se net n\xc4\x97ra vedama. Da\xc5\xbeniau minimi atvejai, kai kaliniai vienas kitam seksualines paslaugas teikia u\xc5\xbe kok\xc4\xaf nors atlyg\xc4\xaf._NEWLINE_Lietuvos \xc4\xafkalinimo \xc4\xafstaigose prievartavim\xc5\xb3 statistika taip pat n\xc4\x97ra vedama, o skundai d\xc4\x97l i\xc5\xa1prievartavim\xc5\xb3 teikiami itin retai. Pvz., \xc5\xa0iauli\xc5\xb3 tardymo izoliatoriuje 2012 m. nebuvo pateikta kalini\xc5\xb3 skund\xc5\xb3 d\xc4\x97l seksualinio smurto. Be to, teigiama, kad Lietuvos kal\xc4\x97jimuose seksualiniai santykiai da\xc5\xbeniau vyksta savanori\xc5\xa1kai u\xc5\xbe atlyg\xc4\xaf.'